Im Dütsch-Franzöösische Chrieg vo 1870–1871 (zitgenössisch au dr Sibziger Chrieg oder 70/71 gnennt) het s Kaiserriich Frankriich em Köönigriich Pröisse bzw. em Norddütsche Bund dr Chrieg erkläärt. Druf häi sich au die drei süddütsche Staate, wo no 1866 gege Pröisse kämpft häi, uf die pröissischi Site gstellt. Innerhalb von e baar Wuche si im Spootsummer 1870 die franzöösische Armeä besigt gsi und dr Käiser Napoléon III. isch gfange gnoo worde. Frankriich het denn aber as Republik dr Chrieg witergfüert und isch erst im Früelig 1871 zum Friidensschluss baraat gsi, nochdäm Bariis vom 19. Septämber 1870 aa belaageret worden isch. Die revoluzionääri Bariiser Kommune het dr Kampf gege Dütschland welle witerfüere, isch aber am 28. Mai 1871 vo de franzöösische Regierigsdrubbe bluetig niiderdätscht worde.